crossover
Store norske leksikon,Kunst og estetikk,Musikk,Populærmusikk,Begreper i populærmusikk
Crossover brukes som betegnelse på musikk eller artister som appellerer til to forskjellige grupper av publikum. Dette viser seg når artisten forekommer på salgslister for to eller flere sjangere. Crossovere finnes innen en rekke sjangere, både innenfor populærmusikk, rock, verdensmusikk og klassisk musikk. Innenfor klassisk musikk har for eksempel Mozarts klaverkonsert no. 21, K.467 (fra filmen Elvira Madigan) fått innpass på salgslister for andre sjangere. Nessun Dorma fra Puccinis opera Turandot har fått samme status fordi den er brukt som inspirasjon ved sportsarrangementer.
Også klassiske artister har fått innpass på andre salgslister ved å synge musikk fra andre sjangere, eksempelvis José Carreras innsilling av West Side Story. De tre tenorene Luciano Pavarotti, José Carrera og Plácido Domingo skapte en kombinasjon av Neapolitansk folkesang, musikalsk teater og popmusikk for et stort fjernsynspublikum. Freddy Mercury, sammen med sopranen Montserrat Caballé, fikk en hit med Barcelona. I senere tid har den italienske poptenoren Andrea Bocelli vært den bestselgende artisten i dette markedet.Andre eksempler er Kurt Weill, som i samarbeid med Bertold Brecht, skapte Tolvskillingsoperaen som tok opp i seg elementer fra mer populær musikk.Popartister og rockemusikere har også hatt klassiske ambisjoner når de har skrevet rockeoperaer. Et eksempel på symfoniske ambisjoner finnes hos Rick Wakemans Journey to the Centre of the World (1974).Andre sjangere som har levert crossovere er country, eksempelvis Taylor Swift. Gloria Estafan nevnes som eksempel på ‘latin cross over’. Jennifer Lopez og colombianske Shakira er også eksempler på artister som opererer på flere salgslister med store salgstall.Ettersom crossover innebærer musikk som krysser grenser mellom musikalske stilarter, brukes også begrepet ‘fusion’. Jazz fusion og verdensmusikk gir eksempler på dette. Det samme gjelder band som blander sjangere som funk, rap, rock, metal og pønk. Les mer i Store norske leksikon fusion hybrid sjanger musikk